
DECRET D’ALCALDIA 
D’acord amb el que estableix l’article 21.1 de la Llei de bases de règim local 7/85, de 2 d’abril, l’alcaldessa en funcions adopta les resolucions que tot seguit es detallen:
PRIMERA. AFERS SOCIALS
1.1.
Expedient 1020/2023. Mesa d’Emergència Social de l’Habitatge de Catalunya. Atès l’informe de Serveis Socials del Solsonès en relació a una persona allotjada al pis propietat de l'Ajuntament situat al carrer de Josep V. Foix per a persones sense llar de forma temporal;
Atès que s’està fent el seguiment pertinent, que és un cas de vulnerabilitat social i que la situació de manca d’habitatge es manté;
Atès que l’Ajuntament de Solsona dona suport al cas i reforça la resolució favorable de l’expedient de la Mesa d’Emergència Social (exp. 2020/73) i al mateix temps es compromet a col·laborar en la recerca d’habitatge;
Resolc
Primer. Sol·licitar la resolució favorable de l’expedient 2020/73 de la Mesa d’Emergència Social de l’Habitatge de Catalunya.
Segon. Notificar aquesta resolució a la Mesa d’Emergència Social de l’Habitatge de Catalunya.
SEGONA. AIGÜES
2.1.
Expedient 1060/2023. Revisió facturació aigua 1r, 2n, 3r i 4t trimestre de 2022 – ctra. de Manresa. Vista la sol·licitud de la Comunitat de Propietaris Ctra. de Manresa 26 Edifici Roure, amb NIF núm. H25549486, en què demana que es revisin les facturacions d’aigua del comptador comunitari de l’edifici situat a la carretera de Manresa, 26, corresponents al 1r, 2n, 3r i 4t trimestre de 2022, ja que té un consum molt elevat a causa d’una fuita d’aigua;
Resolc comunicar al sol·licitant que examinada la documentació que vàreu aportar per justificar l’avaria, que era un informe de la reparació, falta una factura de l’instal·lador i acreditar fotogràficament la reparació efectuada. Un cop es disposi de tota la documentació, es podrà tramitar la petició de facturació d’aigua per fuita.
2.2
Expedient 1041/2023. Devolució imports taxa recollida d'escombraries – c/ de Sant Salvador. Vist que a una ciutadana se li va aplicar dues taxes de recollida d’escombraries del mateix habitatge situat del carrer de Sant Salvador, un habitatge urbà amb participació i un altre habitatge urbà amb autorització àrea aportació (número de contracte 58.026);

Resolc:
1. Retornar l’import de la taxa d’habitatge urbà amb autorització àrea aportació del 4t trimestre de 2022 i del 1r trimestre de 2023 per un import de 52,14 €,
2. Donar de baixa, a partir del 2n trimestre de 2023, la taxa de recollida d’escombraries corresponent a habitatge urbà amb autorització àrea aportació de l’habitatge esmentat.
TERCERA. CEMENTIRI
3.1.
Expedient 1065/2023. Canvi de nom de la concessió de dret funerari d’un nínxol de la part nova A. Vista la sol·licitud de canvi de titular de la concessió de dret funerari d’un nínxol de la part nova A del cementiri municipal de Solsona;
Resolc concedir el canvi de nom sol·licitat, un cop pagada la taxa establerta a l'ordenança corresponent. La taxa per l'expedició d'un títol de nínxol o renovació ascendeix a 19,50 €. Es comunica a la sol·licitant que s'ha de passar a recollir el títol del nínxol per l'Oficina d'Atenció Ciutadana.
3.2.
Expedient 1066/2023. Canvi de nom de la concessió de dret funerari d’un nínxol de la part nova G. Vista la sol·licitud de canvi de titular de la concessió de dret funerari d’un nínxol de la part nova G del cementiri municipal de Solsona;
Resolc concedir el canvi de nom sol·licitat, un cop pagada la taxa establerta a l'ordenança corresponent. La taxa per l'expedició d'un títol de nínxol o renovació ascendeix a 19,50 €. Es comunica a la sol·licitant que s'ha de passar a recollir el títol del nínxol a l'Oficina d'Atenció Ciutadana.
3.3.
Expedient 1067/2023. Canvi de nom de la concessió de dret funerari d’un nínxol de la part nova G. Vista la sol·licitud de canvi de titular de la concessió de dret funerari d’un nínxol de la part nova G del cementiri municipal de Solsona;
Resolc concedir el canvi de nom sol·licitat, un cop pagada la taxa establerta a l'ordenança corresponent. La taxa per l'expedició d'un títol de nínxol o renovació ascendeix a 19,50 €. Es comunica a la sol·licitant que s'ha de passar a recollir el títol del nínxol a l'Oficina d'Atenció Ciutadana.
3.4.
Expedient 1070/2023. Canvi de nom de la concessió de dret funerari d’un nínxol de la part 
nova B. Vista la sol·licitud de canvi de titular de la concessió de dret funerari d’un 
nínxol de la part nova B del cementiri municipal de Solsona;
Resolc concedir el canvi de nom sol·licitat, un cop pagada la taxa establerta a l'ordenança corresponent. La taxa per l'expedició d'un títol de nínxol o renovació ascendeix a 19,50 €. Es comunica a la sol·licitant que s'ha de passar a recollir el títol del nínxol a l'Oficina d'Atenció Ciutadana.
QUARTA. CULTURA
4.1.
Expedient 1052/2023. Futbol Base Solsona-Arrels – utilització espai públic. Vista la sol·licitud presentada i subscrita per Maria Esther Mascaró i Badia, secretària de l'entitat esportiva Futbol Base Solsona-Arrels, amb NIF núm. G25783929, en què, amb motiu del sopar de la festa de final de curs de la temporada del Futbol Base Solsona-Arrels el dia 9 de juny, demana autorització per utilitzar la plaça de l’U d’Octubre per fer-hi un sopar, dos bidons amb les graelles per a coure botifarres i les taules i les cadires de la sala polivalent, així com la sala polivalent, que ja tenen concedida, 
Resolc concedir el que sol·licita, amb la condició que s’han de fer càrrec d’anar a buscar els bidons amb les graelles i retornar-los un cop s'acabi el sopar. Cal separar i gestionar correctament els residus generats per aquesta celebració i adreçar-se a l'Oficina Ambiental de Solsona, situada al carrer de Llobera, 31, baixos, per sol·licitar els contenidors per al reciclatge de les deixalles. Pel que fa a l’autorització per fer foc al carrer, es concedeix sense perjudici de l’autorització que calgui tramitar davant del Departament d’Acció Climàtica, Alimentació i Agenda Rural.
4.2.
Expedient 1053/2023. Club Futbol Solsona – utilització material. Vista la sol·licitud presentada i subscrita per Maria Esther Mascaro i Badia, vocal de l'entitat esportiva Club Futbol Solsona, amb NIF núm. G25054123, en què, amb motiu del sopar de final de temporada dels equips sèniors del Club Futbol Solsona el dia 3 de juny, demana poder utilitzar cadires, taulers i cavallets per a 70 persones, 
Resolc concedir el que sol·licita amb la condició que s’han de fer càrrec d’anar a buscar i retornar el material esmentat. Cal separar i gestionar correctament els residus generats per aquesta celebració i adreçar-se a l'Oficina Ambiental de Solsona, situada al carrer de Llobera, 31, baixos, per sol·licitar els contenidors per al reciclatge de les deixalles.
4.3.
Expedient 1055/2023. Club Bàsquet Solsona – utilització material. Vista la sol·licitud presentada i subscrita per Ricard Manzano Payerols, representant de l'entitat esportiva Club Bàsquet Solsona, amb NIF núm. G25050246, en què, amb motiu del sopar de final de temporada del Club Bàsquet Solsona el dia 3 de juny, davant del pavelló, demana poder utilitzar cadires, taulers i cavallets per a 100 persones,
Resolc concedir el que sol·licita amb la condició que s’han de fer càrrec d’anar a buscar i retornar el material esmentat. Cal separar i gestionar correctament els residus generats per aquesta celebració i adreçar-se a l'Oficina Ambiental de Solsona, situada al carrer de Llobera, 31, baixos, per sol·licitar els contenidors per al reciclatge de les deixalles.
4.4. 
Expedient 1056/2023. Escola Municipal de Música Joan Roure – utilització material. Vista la sol·licitud presentada i subscrita per Montserrat Vinadé i Barcons, representant de l’Escola Municipal de Música Joan Roure, en què, amb motiu del concert de les formacions instrumentals el dia 17 de juny, de les 17.00 a les 21.00 hores, a la plaça de la Catedral, demana poder utilitzar dues tarimes, 80 cadires i una connexió al subministrament elèctric,
Resolc concedir el que sol·licita.
4.5. 
Expedient 1057/2023. Gravació podcast "Els Ulls de Clio" – utilització material. Vista la sol·licitud presentada i subscrita per Pau Subirà i Gilibets, amb DNI núm. ***7324**, en què, amb motiu de la gravació de l’últim episodi de la segona temporada del podcast "Els Ulls de Clio" a la sala del Celler de Ca l’Aguilar el dia 9 de juny, a les 20.00 hores, demana poder utilitzar 60 cadires i tres taules plegables;
Resolc concedir el que sol·licita amb la condició que s’han de fer càrrec d’anar a buscar i retornar el material esmentat.
4.6. 
Expedient 1058/2023. Aula d'Extensió Universitària de Solsona – utilització Teatre Comarcal de Solsona. Vista la sol·licitud presentada i subscrita per Agustí Sangrà i Ortís, representant de l’Aula d’Extensió Universitària de Solsona, amb NIF núm. G25624404, en què, amb motiu de la inauguració del 1r trimestre del curs 2023/2024 del cicle de conferències de l'Aula demana poder utilitzar el teatre comarcal de Solsona el dia 5 d’octubre a les 18.00 hores,
Resolc concedir el que sol·licita.
4.7.
Expedient 1059/2023. Revetlla de Sant Joan – barri Mirasol. Vista la sol·licitud presentada i subscrita per Nati Serra i Clusellas, amb DNI núm. ***2957**, representant dels veïns i veïnes del barri Mirasol, en què, amb motiu de la revetlla de Sant Joan al barri Mirasol el dia 23 de juny, demana poder utilitzar 200 cadires, 20 taulers, 60 cavallets, dos bidons per fer foc i una connexió al  subministrament elèctric i que la Policia Local senyalitzi i tanqui els carrers propers a la plaça dels Ocells, lloc de celebració de la festa; també demana un ajut econòmic per fer front a les despeses d'organització de la festa,
Resolc concedir el que sol·licita amb la condició que s’han de fer càrrec d’anar a buscar i retornar el material esmentat. Es comunica a la sol·licitant que s'inclourà la seva sol·licitud a les línies d'ajut per a associacions i col·lectius culturals de Solsona de l'exercici 2023. Cal separar i gestionar correctament els residus generats per aquesta celebració i adreçar-se a l'Oficina Ambiental de Solsona, situada al carrer de Llobera, 31, baixos, per sol·licitar els contenidors per al reciclatge de les deixalles. Pel que fa a l’autorització per fer foc al carrer, es concedeix sense perjudici de l’autorització que calgui tramitar davant del Departament d’Acció Climàtica, Alimentació i Agenda Rural.
CINQUENA. GOVERNACIÓ
5.1.
Expedient 1025/2023. Música al jardí d’un establiment, dia 1 de juliol de 2023. Vista la sol·licitud d’autorització per poder tenir música al jardí d’un establiment el dia 1 de juliol, de les 17.00 a les 19.00 hores, amb motiu de la celebració d'un casament;
Vist l’informe 240/2023 emès per la Policia Local, 
Resolc concedir el que sol·licita.
5.2.
Expedient 1034/2023. Alternativa per Solsona CUP – ocupació via pública. Vista la sol·licitud presentada i subscrita per Pilar Viladrich i Masana, amb DNI núm. ***5128**, representant d’Alternativa per Solsona CUP, en què, amb motiu de la celebració d'un concert com a acte de final de campanya de la formació política el dia 26 de maig de 2023, demana autorització per dur a terme el concert, de les 21.00 a les 24.00 hores, a la plaça de Sant Pere; també demana poder disposar d’un escenari i que la part de dalt de la plaça estigui lliure de vehicles;
Resolc concedir el que sol·licita i comunicar a la sol·licitant que l'activitat no ha d'entorpir la circulació dels usuaris de la via i s'ha de deixar espai suficient per no impedir la circulació de qualsevol vehicle d'urgències, en cas de necessitat.
5.4.
Expedient 1030/2023. La Vella Farga – reserva d'aparcaments, dia 15 de juliol de 2023. Vista la sol·licitud que, amb motiu de l'organització d'un casament el dia 15 de juliol a la catedral de Solsona, demana poder disposar de tres places d'aparcament a la plaça de la Catedral, de les 10.00 a les 14.00 hores i poder entrar per la pilona de la plaça de Palau i autorització per aparcar-hi tres vehicles de les 17.00 a les 19.00 hores;
Vist l’informe 243/2023 emès per la Policia Local,
Resolc comunicar a la sol·licitant que, tant a la plaça de la Catedral com a la plaça de Palau, està prohibit l’estacionament de qualsevol vehicle, ja que són espais de prioritat per als vianants, si bé s’autoritza l’entrada del vehicle nupcial a la plaça de la Catedral i, un cop descarregats els nuvis, s’haurà de retirar el vehicle a les zones d’estacionament autoritzat, i també s’autoritza l’entrada, si és necessària, d’algun altre vehicle que per causes de mobilitat reduïda d’algun dels acompanyants sigui necessari arribar fins a la plaça de la Catedral i que un cop s’hagi descarregat a la persona s'haurà de retirar el vehicle a les zones d’estacionament autoritzat. Per poder entrar a la tarda per la pilona de la plaça de Palau la Policia Local baixarà aquesta pilona abans de les 17.00 hores, i s’haurà de seguir el mateix procediment amb els vehicles que a la plaça de la Catedral. 
SISENA. HISENDA
6.1.
Expedient 1035/2023. Devolució taxa ocupació de via pública amb taules i cadires. Vista la sol·licitud d’anul·lació de la facturació de la taxa d’ocupació de la via pública amb taules i cadires de l’establiment ubicat al carrer del Castell, 31, baixos, corresponent al primer trimestre de 2023, ja que no va ocupar l’espai en tot el primer trimestre;
Vist l’informe 246/2023 emès per la Policia Local;
Resolc anul·lar la factura esmentada.
SETENA. PERSONAL
7.1.
Expedient 1048/2023. Ajuntament d'Odèn – designació membre tribunal. Vist que la Junta de Govern Local del dia 27 de març de 2023 va acordar atendre la sol·licitud de la Secretaria de Governs Locals i Relacions amb l’Aran de col·laborar amb l’Escola d’Administració Pública de Catalunya, facilitant la inscripció per incorporar-se a la base de dades de col·laboradors per als tribunals de selecció de l’Escola d’Administració Pública fent difusió entre el personal funcionari de carrera i personal laboral fix de l’ Ajuntament de Solsona amb la regulació dels permisos corresponents;
Vist que Ester Barniol Carod, amb DNI núm. ***8677**, s’ha incrit a la base de dades de col·laboradors per als tribunals de selecció en representació de l'Escola d'Administració Pública de Catalunya;
Vist que amb data 16 de maig de 2023 l'Escola d'Administració Pública de Catalunya ha designat vocal titular a Ester Barniol Carod, amb DNI núm. ***8677**, en el tribunal qualificador de la convocatòria per proveir una plaça d’administratiu/va a l’Ajuntament d’Odèn, així com un suplent en el cas en què no pogués assistir;
Vist que l’Ajuntament d’Odèn per Resolució d’Alcaldia 38/2023, d’11 de maig, ha comunicat que el tribunal s'ha de reunir el dia 2 de juny de 2023, a les 10.00 hores,
Resolc concedir permís a Ester Barniol Carod, amb DNI núm. ***8677**, per assistir al tribunal qualificador de la convocatòria per proveir una plaça d’administratiu/va a l’Ajuntament d’Odèn, el dia 2 de juny de 2023, a partir de les 10 hores.
Es recorda al personal col·laborador que haurà de justificar degudament l’assistència al tribunal de selecció. Cal que registri al sistema de control horari les hores destinades a aquesta tasca amb la incidència «Serveis a altres administracions». El nombre d’hores que computarà l’Ajuntament serà com a màxim les hores de la seva jornada ordinària. Les despeses de desplaçaments, dietes i indemnitzacions aniran a càrrec de l’administració on hagin estat designats.
VUITENA. SALUT
8.1.
Expedient 1044/2023. Dia Internacional de la Síndrome de Dravet – il·luminació façana Ajuntament, dia 23 de juny de 2023. Vista la sol·licitud presentada i subscrita per la Fundación Síndrome de Dravet, en què exposa que el dia 23 de juny és el Dia Internacional de la Síndrome de Dravet i, per aquest motiu, demana que s'il·lumini de color morat la façana de l'Ajuntament, com a mostra de suport i solidaritat amb les persones i famílies que sofreixen aquesta malaltia,
Resolc il·luminar de color morat la façana de l'Ajuntament el dia 23 de juny, en motiu del Dia Internacional de la Síndrome de Dravet, fins a les 22.00 hores, tal com marca la normativa actual.
NOVENA. URBANISME
9.1.
Expedient 197/2023. Llicència urbanística – construcció d’un edifici d’habitatges plurifamiliar aïllat, c/ del Bisbe Vidal i Barraquer. Vista la sol·licitud de llicència d'obres per construir un edifici d’habitatges plurifamiliar aïllat a la parcel·la situada al carrer del Bisbe Vidal i Barraquer (ref. cadastral 7004501CG7570S) (llicència núm. AS-2023/110);
Vist l'informe emès pels Serveis Tècnics Municipals de 26 de maig de 2023, 
Resolc:
1. Concedir la llicència sol·licitada, amb les condicions que es detallen a continuació:
· Pel que fa als nivells actuals i a les rasants dels vials, el tècnic ha presentat un plànol annex al projecte on s’indica que s’aixeca 20 cm la rasant del carrer Nou al punt més baix. El carrer Nou no està urbanitzat i la parcel·la que ara s’edifica té delimitada la vorera amb una vorada. Tot i que s’ha dissenyat l’edifici en base a aquesta vorera existent, el criteri dels serveis tècnics és el d’aixecar el carrer Nou tant com sigui possible (1,00 m) per reduir el desnivell amb el carrer del Bisbe Vidal i Barraquer. Es demana que en la mesura del possible, si no hi ha impediment tècnic, s’elevi el punt més baix de la vorera del carrer Nou, per on s’accedeix a la planta soterrània, el màxim possible.
· Abans d’iniciar les obres caldrà aportar:
· Projecte executiu complert visat i signat
· Estudi de seguretat visat i signat
· Certificat emès pel tècnic conforme el projecte executiu visat que es presenta és d’acord al projecte presentat per la tramitació urbanística
· Document d’acceptació de residus de la construcció signat per gestor autoritzat.
· Assumeix visat de la direcció d’obra i la direcció de l’execució per part dels tècnics.
· Identificació del contractista encarregat de l’execució de l’obra.
· Recollir a les oficines tècniques municipals, previ pagament, la placa d'obres.
· En el projecte d’execució cal completar i/o esmenar:
· D’acord a l’article 76 i 88 del POUM cal acotar i justificar als plànols d’alçats que el nivell inferior del forjat de la planta baixa, en cap punt se situa a més d’1,00 m de la rasant del carrer.
· S’ha de definir amb detall totes les instal·lacions de l’edifici. Pel que fa als panells fotovoltaics que es preveuen caldrà un projecte complementari que ha de definir les característiques tècniques i la seva col·locació en base a l’ordenança municipal.
· La secció del projecte bàsic acota l’AMR per la cantonada Lasala – Barraquer a 12,86 m. En aquest punt la cota superior no està referida a la intersecció entre el pla de façana i la coberta i cal modificar-ho.
· En compliment de l’article 87.3 del POUM, l’alçada interior, a 0,30 m de línia de façana, per sobre de l’últim forjat, real o possible, i fins a sota del sostre de coberta, no pot superar els 0,90 m. A la secció del projecte bàsic s’indica que l’alçada entre el paviment acabat del terrat i la part inferior del forjat de coberta és de 80 cm. Tanmateix cal justificar gràficament els 90 cm màxims entre la part superior de l’últim forjat (no paviment) i la coberta.
· Tot i no complir amb la reserva d’espai en coberta per a les instal·lacions que indica l’article 87.4, la memòria exposa que la reserva d’espais per a instal·lacions es realitza en planta baixa i planta soterrani. En tot cas, cal preveure l’espai suficient per a totes les instal·lacions comunitàries.
· L’amplada de l’accés a l’aparcament és de 3,00 m corresponent a l’amplada de la rampa. La geometria i les dimensions reduïdes de l’edifici fan inviable un accés de 5,40 m com indica l’article 124 del POUM. Atenent la manca d’ordenança específica, en aquest cas concret i en tractar-se d’una rampa curta, es pot considerar d’un sol sentit però caldria reforçar amb miralls de visió i/o indicadors lumínics l’accés rodat.
· El projecte no preveu cap ventilació natural de l’escala. Atenent l’article 127 del POUM cal justificar i garantir el compliment de la ventilació amb obertures 1,25 m² a cada planta pis i obertures de ventilació de la planta baixa i última, no inferiors a 1,00 m2.
· D’acord al Decret 141/2012/CTE-LOE. Habitabilitat:
· Cal justificar la previsió de l’espai per a l’assecatge natural de roba protegit de les vistes des de l’espai públic (en altre cas, excepcionalment, cal justificar la previsió de l’eixugada mecànica amb ventilació fins a coberta).
· Cal acotar l’amplada lliure de les escales interiors dels habitatges que ha de ser igual o superior a 90cm i tenir baranes no escalables.
· Cal adequar la ventilació i les característiques de l’escala a les previsions del CTE DB SI Seguretat en cas d’incendi, el CTE-SUA Seguretat d’utilització i accessibilitat i les que ja han estat referides del POUM per què fa a la ventilació.
· D’acord al CTE DB SI Seguretat en cas d’incendi:
· A la fitxa de compliment del DB-SI, per al càlcul de l’ocupació només s’ha considerat la superfície d’una planta d’habitatges. Cal afegir-hi les superfícies de la resta de plantes.
· L’ amplada mínima de l’escala general ha de ser d’1,00m. Cal acotar-ho als plànols.
· Atenent l’article 5 del DB SI-3, les escales d’evacuació d’una zona d’ús aparcament han de ser especialment protegides en qualsevol cas. El plànol 4.1 del projecte preveu una escala No protegida i cal modificar-ho i indicar-ne les característiques.
· Es recorda que les sortides de gasos d’escalfadors, cuines, xemeneies, i en general, qualsevol aparell on es produeixi combustió sortiran per la teulada.
· Dins del sistema de sanejament de l’habitatge, les arquetes de registre-sifòniques (o els sifons terminals a les canonades) se situaran dins de la parcel·la. La planta soterrània haurà de disposar d’un sistema autònom que garanteixi l’evacuació d’aigües residuals i pluvials si és necessari.
· En cas que sigui necessari connectar les escomeses de l’edifici a les xarxes municipals (aigua, clavegueram) se sol·licitaran les autoritzacions i llicències que corresponguin. No s’efectuarà cap connexió sense la supervisió corresponent dels responsables tècnics municipals.
· És d’aplicació l’article 31, instal·lació de tanques de protecció d’obres i de tubs de càrrega i descàrrega, de l’Ordenança municipal de convivència ciutadana i, en particular, allò referent a la neteja i manteniment de la via pública.
· El promotor es farà responsable de qualsevol desperfecte de la via pública i/o els seus elements, causat pels treballs d’execució de l’obra.
· En cas de preveure una ocupació de la via pública a causa de les obres a executar (extracció de runes, amuntegament de material...) caldrà que se sol·liciti explícitament l’autorització amb una setmana mínim d’antelació. En tot els casos caldrà posar en consideració de la Policia Local qualsevol alteració en la mobilitat urbana.
· Abans de la finalització de les obres caldrà haver executat les obres d’urbanització del carrer Nou que s’han de recollir en un projecte d’urbanització redactat a l’efecte, en condicions de ser rebudes per part de l’ajuntament. La primera ocupació i utilització de l’edificació resten condicionades a les obres d’urbanització a dur a terme.
· Un cop finalitzades les obres caldrà presentar per a la llicència de primera ocupació corresponent:
· Certificat final d’obra visat.
· Certificat acreditatiu per part del gestor de residus de la runa generada, que quantifiqui i tipifiqui els residus que s’han tractat, identificant convenientment l’obra, els residus classificats per tipus i les quantitats tractades.
· El projecte refós de la proposta, que inclogui les esmenes que es puguin haver introduït al projecte inicialment aprovat (si és el cas, documentació gràfica de les variacions de l’obra executada amb relació al projecte aprovat).
2. Subjectar aquesta llicència als terminis de caducitat previstos en la legislació urbanística catalana que s'especifiquen a continuació:
a) un any per començar les obres,
b) tres anys per acabar-les.
DESENA. Donar compte d’aquest decret en la propera sessió del Ple de l’Ajuntament.
DOCUMENT SIGNAT ELECTRÒNICAMENT

